	[image: ]
	
	[image: ]

	
	ИФ
803/2026
	
	
	



бр. 021-01-1866/2026-02  датум: 10. 9. 2026.


Поступајући у оквиру законом прописане надлежности[footnoteRef:1] да прати спровођење закона који се тичу забране дискриминације и препоручује органима јавне власти и другим лицима мере за остваривање равноправности и заштите од дискриминације, Повереник за заштиту равноправности упућује Дому за ученике средњих школа Врање [1:  Закон о забрани дискриминације („Службени гласник РС”, број 22/09 и 52/21), члан 33. став 1. тaч. 9.] 


ПРЕПОРУКУ МЕРА ЗА ОСТВАРИВАЊЕ РАВНОПРАВНОСТИ И ЗАШТИТЕ ОД ДИСКРИМИНАЦИЈЕ


Повереник за заштиту равноправности препоручује Дому за ученике средњих школа Врање:

1. Да без одлагања изврши и документује процену ризика по безбедност ученика који је, према доступним сазнањима, био изложен насиљу, укључујући процену ризика од поновљеног, настављеног или посредног угрожавања његове безбедности, достојанства и психофизичког интегритета, и да, на основу те процене, предузме све неопходне мере ради обезбеђивања његове физичке и психичке безбедности.

2. Да, у складу са процењеним ризицима, предузме одговарајуће организационе мере ради обезбеђивања безбедног боравка ученика у Дому, укључујући, када је то потребно, одговарајућу организацију смештаја, кретања и боравка, појачан надзор и мере којима се спречава непосредан контакт са лицем или лицима у односу на која постоји процењени ризик по његову безбедност.

3. Да ученику обезбеди континуирану, индивидуализовану и узрасту примерену подршку стручне службе, односно других компетентних лица, а када је то потребно и у сарадњи са родитељем, односно другим законским заступником и надлежним службама здравствене и социјалне заштите, уз поштовање права ученика на приватност, достојанство и поверљивост података.

4. Да, у сарадњи са родитељем, односно другим законским заступником и уз уважавање мишљења и потреба ученика, утврди конкретне мере подршке и заштите, начин њиховог спровођења и праћења, као и да континуирано прати ефекте предузетих мера и, уколико се покаже да нису довољне, благовремено их прилагоди или допуни.

5. Да предузме све расположиве мере ради спречавања секундарне виктимизације ученика, а нарочито да обезбеди да ученик не буде изложен непотребном поновном испитивању, притиску да описује догађај, преиспитивању његове одговорности, окривљавању, исмевању, стигматизацији, изолацији или другом поступању које би могло додатно угрозити његово достојанство или психичко благостање, као и да предузме мере ради спречавања било каквог облика одмазде, притиска или застрашивања због чињенице да је догађај пријављен или да су у вези са њим обавештени надлежни органи.

6. Да настави и унапреди сарадњу са полицијом, јавним тужилаштвом, центром за социјални рад, здравственим установама и другим надлежним институцијама, у границама њихових законских надлежности, и да им стави на располагање податке и информације којима располаже, водећи рачуна да својим поступањем не угрози истражни, односно други поступак који воде надлежни органи.

7. Да, без откривања идентитета ученика и без прејудицирања исхода поступка који воде надлежни органи, спроведе континуиране превентивне активности са свим корисницима Дома усмерене на препознавање и спречавање свих облика насиља, укључујући сексуално насиље и сексуално узнемиравање, као и да све кориснике упозна са начинима пријављивања насиља, лицима којима могу да се обрате, механизмима заштите и доступним облицима подршке. Истовремено, Дом треба да обезбеди да сви запослени буду упознати са својим обавезама у погледу препознавања, пријављивања и реаговања у случајевима насиља.

Дом ћe о предузетим и планираним мерама, у складу са овом препоруком, писмено обавести Повереника за заштиту равноправности у року од 30 дана од дана пријема препоруке, уз навођење конкретно предузетих мера, одговорних лица и рокова за спровођење мера које имају континуирани карактер.

Приликом извештавања Повереника Дом је дужан да, у складу са прописима о заштити података о личности, не доставља податке који нису неопходни за оцену спровођења препоруке.

Повереник очекује да Дом наведену препоруку спроведе благовремено, континуирано и са дужном пажњом према најбољем интересу детета, уз поштовање достојанства и права свих ученика и других лица која су обухваћена поступањем установе.

Против ове препоруке мера за остваривање равноправности, у складу са законом, није допуштена жалба нити било које друго правно средство.

Образложење

Повереник за заштиту равноправности, у оквиру надлежности прописаних Законом о забрани дискриминације, прати спровођење закона и других прописа и иницира доношење или измену прописа у циљу унапређења равноправности и заштите од дискриминације. У складу са чланом 33. став 1. тачка 9. овог закона, Повереник органима јавне власти и другим лицима упућује препоруке мера за остваривање равноправности и заштите од дискриминације.[footnoteRef:2] [2:  „Службени гласник РС“, бр. 22/09 и 52/21] 

Имајући у виду наведено, Повереник се обраћа Дому ученика средњих школа Врања поводом сазнања објављених у средствима јавног информисања у вези са догађајем који се, према доступним наводима, догодио у ноћи између 31. августа и 1. септембра 2026. године у просторијама Дома, а у вези са којим су, према истим наводима, предузеле радње надлежни полицијски и тужилачки органи.
Према објављеним информацијама, ради се о ученику узраста 15 година, који је, према тим наводима, био изложен поступању које је означено као сексуално, односно вршњачко насиље. У јавности су такође објављене информације да је полиција поступала по пријави, да је ученику пружена, односно затражена лекарска помоћ, као и да су о догађају били обавештени запослени у Дому. Према објављеним информацијама, о догађају је обавештено и надлежно јавно тужилаштво, које је наложило полицији предузимање радњи ради провере навода и прикупљања потребних података, након чега ће бити извршена правна квалификација догађаја. Такође је објављено да су у догађај, према првим информацијама, били укључени малолетни и једно пунолетно лице.
Повереник не утврђује чињенице које су предмет поступања надлежних органа, не утврђује одговорност било ког лица, нити прејудицира кривичноправну или другу правну квалификацију догађаја. Ова препорука заснива се на потреби да се, на основу доступних сазнања и у оквиру надлежности Дома, предузму мере неопходне за заштиту ученика и спречавање даљег или поновљеног угрожавања његове безбедности.
Законом о основама система образовања и васпитања[footnoteRef:3] прописано је право детета и ученика на заштиту од дискриминације, насиља, злостављања и занемаривања, као и право на заштиту и правично поступање установе. Истим законом прописана је забрана физичког, психичког, социјалног, сексуалног, дигиталног и сваког другог насиља, злостављања и занемаривања у установи. [3:  „Службени гласник РС", бр. 88/17, 27/18 - др. закони, 10/19, 6/20, 129/21, 92/23 и 19/25, чл. 111 и 112] 

Обавеза установе да штити децу од насиља није ограничена само на ситуације у којима је одговорност за конкретан догађај већ утврђена. Систем заштите деце заснива се и на благовременом реаговању у ситуацијама сумње или сазнања о насиљу, процени ризика, предузимању мера заштите и праћењу њихових ефеката. Важећим Протоколом поступања у установи у одговору на насиље, злостављање и занемаривање[footnoteRef:4] прописани су, између осталог, садржаји и начини спровођења превентивних и интервентних активности, процена ризика, начини заштите, као и праћење ефеката предузетих мера и активности. [4:  Правилник о Протоколу поступања у установи у одговору на насиље, злостављање и занемаривање („Службени гласник РС“, број 11/2024) и Правилник о поступању установе у случају сумње и утврђеног дискриминаторног понашања и вређања угледа, части или достојанства личности („Службени гласник РС“, број 65/2018)
] 

Посебно је значајно што се, у смислу наведеног Протокола, установом сматра и дом ученика, а заштита се обезбеђује у свим ситуацијама у којима се остварује васпитни рад и друге активности установе. Основни принцип поступања у свим поступцима који се тичу детета јесте најбољи интерес детета, уз поштовање права детета на приватност, достојанство и учешће у поступку на начин који одговара његовом узрасту и степену разумевања.
У случајевима сексуалног насиља или сумње на сексуално насиље посебно је важно поступати тако да се дете заштити од додатне трауматизације и секундарне виктимизације. Од детета које је пријавило или за које постоје сазнања да је било изложено таквом поступању не може се очекивати да само обезбеди сопствену заштиту, да само избегава потенцијално ризичне ситуације или да, након пријављивања догађаја, без додатне подршке настави да борави у условима у којима се осећа угрожено.
Управо због тога одговор установе не може бити ограничен на заустављање непосредног насилног понашања или на обавештавање надлежних органа. Установа је дужна да процени које су мере неопходне да би се обезбедила физичка и психичка сигурност детета, смањио ризик од поновног или даљег угрожавања и створили услови за његов несметан развој и остваривање права.
Последице сексуалног узнемиравања и других облика насиља могу се испољавати и након престанка непосредне опасности. Оне могу обухватити страх, осећај стида и понижења, губитак поверења у вршњаке и одрасле, осећај несигурности у простору у којем дете борави, тешкоће у учењу и концентрацији, повлачење, избегавање одређених простора и активности, као и друге промене у понашању и функционисању. Због тога је неопходно да Дом, у складу са конкретним потребама ученика, обезбеди индивидуализовану, континуирану и координисану подршку.
При томе, мере заштите треба да буду усмерене на отклањање или смањење ризика, а не на ограничавање права детета које је затражило или коме је потребна заштита. Ученик не сме због потребе заштите бити стављен у неповољнији положај, изолован или фактички приморан да напусти Дом, уколико се исти циљ може постићи другим одговарајућим мерама.
Истовремено, Повереник указује да се мере заштите и подршке морају предузимати уз поштовање презумпције невиности и интегритета поступка који воде надлежни органи. Дом је дужан да раздвоји поступање ради заштите и безбедности ученика, које је у његовој надлежности и не може се одлагати до окончања истраге, од поступања ради утврђивања одговорности за евентуално извршено противправно дело, које припада надлежним органима. Заштитне и организационе мере, укључујући евентуално раздвајање ученика или појачан надзор, предузимају се искључиво на основу процене ризика и ради заштите, а не представљају утврђивање кривице или друге одговорности било ког лица.
Сарадња са надлежним органима не ослобађа Дом обавезе да у оквиру својих надлежности самостално предузима мере ради непосредне заштите ученика и спречавања новог ризика. Истовремено, Дом не треба да преузима улогу истражног или правосудног органа, нити да својим поступањем утиче на поступке који се воде пред полицијом и јавним тужилаштвом.
Поред индивидуалне заштите ученика, неопходно је радити на стварању безбедног окружења за све кориснике Дома. Превентивне активности треба да буду континуиране и усмерене на препознавање и спречавање свих облика насиља, укључујући сексуално насиље и сексуално узнемиравање, као и на упознавање ученика са начинима пријављивања, механизмима заштите и расположивим облицима подршке. Посебну пажњу потребно је посветити томе да се међу ученицима не развија култура ћутања, страха, исмевања или окривљавања детета које пријави насиље.
Имајући у виду све наведено, Повереник сматра да је неопходно да Дом ученика средњих школа Врања предузме конкретне и делотворне мере заштите и подршке ученику, уз истовремено предузимање превентивних активности усмерених на стварање безбедног окружења за све кориснике Дома и уз поштовање права свих лица која су обухваћена поступањем установе.
Сагласно члану 33. тачка 9. Закона о забрани дискриминације, Повереник за заштиту равноправности упућује ову Препоруку мера за остваривање равноправности и заштите од дискриминације.
Дом ученика средњих школа Врања обавестиће Повереника за заштиту равноправности о предузетим и планираним мерама у циљу спровођења ове препоруке у року од 30 дана од дана њеног пријема.
Против ове препоруке мера за остваривање равноправности, у складу са законом, није допуштена жалба нити било које друго правно средство.

	
	
	ПОВЕРЕНИК ЗА ЗАШТИТУ РАВНОПРАВНОСТИ


	
	
	Милан Антонијевић



[image: ]
Повереник за заштиту равноправности	 Tел/ Факс: +381 11 243 81 84	                www.ravnopravnost.gov.rs
Адреса: Булевар краља Александра 84, 11000 Београд, Република Србија                                         poverenik@ravnopravnost.gov.rs     

[image: ]
Повереник за заштиту равноправности    Tел/ Факс: +381 11 243 81 84	                                www.ravnopravnost.gov.rs
Адреса: Булевар краља Александра 84, 11000 Београд, Република Србија                                poverenik@ravnopravnost.gov.rs     5

image1.jpeg
PENYBJIMKA
CPBUJA




image2.jpeg
MOBEPEHUK 3A
SALUTUTY
PABHOIMPABHOCTHU




image3.jpeg




